VEGA og smash!bang!pow*!* præsenterer
**Postpunkerne i Viagra Boys viser potensen frem i København**
*Sveriges bedste liveorkester? Oplev de svenske post punk lømler i Viagra Boys tromle Lille VEGA onsdag den 5. december.*

Med den ustyrlige eksilamerikaner Sebastian Murphy i front er svenske Viagra Boys en humoristisk og hæsblæsende tornado på en scene. De er utæmmelige! I 2017 startede kompromisløse Viagra Boys den vildeste fest på Pavilion-scenen under det års Roskilde Festival.

Bare, tatoverede overkroppe. Cirkulerende moshpits. Tyk røg. Publikum i teltet fulgte trop efter bandet på scenen. De smed alle hæmninger og gik totalt amok i rendyrket ekstase over stockholmernes slagkraftige postpunk, der låner det bedste fra fyrrige legender som Iggy & the Stooges, The Birthday Party, DEVO og The Fall og mikser de elementer sammen til det blå-gule outfits egen sønderflænsende musikalske cocktail.

”Sports” er svenskernes spritnye single. En herlig absurd og ilter punksag, der tager tykt pis på hele klicheen om den arketypiske macho-sports-fyr, vi kender fra amerikanske high school-film. I teksten remser Murphy forskellige sportsgrene op og garnerer opremsningerne med en række aparte tilføjelser såsom »wiener dogs« og »smokin’ dope«. Sort humor med satirisk bid.

Singlen har netop fået tildelt det eftertragtede Best New Music-stempel på Pitchfork og har høstet ros på det toneangivende musikmedie The Fader. ”Sports” er fra Viagra Boys’ kommende debutalbum, der lander hen på efteråret, så publikum kan godt forvente at få et kuld friske postpunk-bangers smidt i smasken fra scenekanten til december.

**Fakta om koncerten:**
Viagra Boys (SE)
Onsdag den 5. december kl. 21:00
Lille VEGA, Enghavevej 40, 1674 Kbh. V
160 kr. + gebyr
Forsalget starter i morgen via VEGAs hjemmeside og Ticketmaster.